# L’Heptaméron des nouvelles (1559)/Nouvelle 50
#### NOVVELLE CINQVANTIESME.

En la ville de Cremonne il n’y pas encores vn an, qu’il y auoit vn gentil-homme, nommé meſsire Iean Pietre, lequel auoit aimé longuement vne dame, qui demeuroit pres de ſa maiſon : mais pour pourchas, qu’il ſceuſt faire, n’en pouuoit auoir la reſponſe qu’il deſiroit, combien qu’elle l’aimaſt de tout ſon cueur. Dont le pauure gentil-hõme fut ſi ennuyé & faſché, qu’il ſe retira en ſon logis, deliberé de ne pourſuyure plus en vain, le bien, dont la pourſuitte conſommoit ſa vie. Et pour en cuider diuertir ſa fantaſie, fut quelques iours ſans la veoir, dont il tomba en telle triſteſſe, que lon le meſcognoiſſoit. Ses parens feirent venir les medecins, & voyans que le viſage luy deuenoit iaune, eſtimerent que c’eſtoit vne oppilation de foye, & luy ordonnerent la ſaignée. Ceſte dame, qui auoit tant faict la rigoureuſe, ſçachant tresbien que la maladie ne luy venoit que par ſon reffus, enuoya vers luy vne vieille en qui elle ſe fioit, & luy manda que, puis qu’elle cognoiſſoit, que ſon amour eſtoit veritable, & non feincte, elle eſtoit deliberée luy accorder du tout ce que ſi long temps luy auoit reffuſé. Elle auoit trouué moyen de ſaillir de ſon logis en vn lieu, ou priuément il la pouuoit veoir. Le gentil-homme, qui au matin auoit eſté ſaigné au bras, ſe trouuant par ceſte parole mieux guary qu’il n’auoit ſceu eſtre par medecine ne ſaignée qu’il ſceuſt prẽdre, luy manda qu’il n’y auroit point de faulte, qu’il ne ſe trouuaſt à lheure qu’elle luy mandoit, & qu’elle auoit faict vn miracle euident : car par vne ſeule parole, elle auoit guary vn homme d’vne maladie, ou tous les medecins ne pouuoient trouuer remede. Le ſoir venu, qu’il auoit tant deſiré, s’en alla le gentil-homme au lieu, qui luy auoit eſté ordonné auec vn ſi extreme contentement, qu’il falloit que bien toſt il print fin, ne pouuant augmenter & ne dura gueres apres qu’il fut arriué, que celle qu’il aimoit plus que ſon ame le vint trouuer. Il ne s’amuſa pas à luy faire grande harãgue : car le feu, qui le bruſloit, luy faiſoit haſtiuement pourchaſſer ce qu’à peine pouuoit il croire auoir en ſa puiſſance : & plus yüre d’amour & de plaiſir qu’il ne luy eſtoit beſoing, cuidant chercher par vn coſté le remede de ſa vie, ſe donnoit par vn autre l’aduancement de ſa mort. Car ayant pour s’amie mis en oubly ſoy-meſme, ne s’apperceut de ſon bras, qui ſe desbanda, & la playe nouuelle, qui ſe print à s’ouurir, rendit tant de ſang, que le pauure gentil-homme en eſtoit tout baigné. Mais eſtimant que ſa laſſeté venoit à cauſe de ſes excés, cuida retourner en ſon logis. Lors amour, qui les auoit trop vniz enſemble, feit en ſorte qu’en departant d’auec s’amie ſon ame departit d’auec luy, & par la grande effuſion de ſang qu’il auoit perdu, tomba tout mort aux pieds de s’amie, qui demeura hors de ſoy-meſme par eſtonnement, en conſiderant la perte qu’elle auoit faicte d’vn ſi parfaict amy, de la mort duquel elle eſtoit la ſeule cauſe. Regardant d’autre coſté auec le regret la hõte en laquelle elle demeureroit, ſi on trouuoit ce corps mort en ſa maiſon, à fin de faire ignorer la choſe, elle & vne de ſes chambrieres, en qui elle ſe fioit, porterent le corps mort dedans la ruë, ou elle ne le voulut laiſſer ſeul mais en prenant l’eſpée du treſpaſſé, ſe voulut ioindre à ſa fortune : & en puniſſant ſon cueur cauſe de tout le mal, ſe la paſſa tout au trauers, & tomba ſon corps mort ſur celuy de ſon amy. Le pere & la mere de ceſte fille, en ſortãt au matin de leur maiſon, trouuerent ce piteux ſpectacle. Et apres en auoir faict tel dueil que le cas meritoit, les enterrerent tous deux enſemble.
Ainſi voit on, mes dames, qu’vne extremité d’amour amene vn autre malheur. Voila qui me plaiſt bien, diſt Simontault, quand l’amour eſt ſi égale, que l’vn mourant, l’autre ne veult plus viure, Et ſi Dieu m’euſt fait la grace d’en trouuer vne telle, ie croy que iamais homme n’euſt aimé plus parfaictement que moy. Si ay ie ceſte opinion, diſt Parlamente, que amour ne vous euſt pas tant aueuglé, que vous n’euſsiez mieux lié voſtre bras, qu’il ne feiſt : car le temps eſt paſſé, que les hommes oubliẽt leur vie pour les dames. Mais il n’eſt pas paſſé, diſt Simontault, que les dames oubliẽt la vie de leurs ſeruiteurs pour leurs plaiſirs. Ie croy, diſt Emarſuitte, qu’il n’y a femme au mõde, qui prenne plaiſir à la mort d’vn homme, encor qu’il fuſt ſon ennemy. Toutesfois ſi les hommes ſe veulent tuer d’eux meſme, les dames ne les en peuuent pas garder. Si eſt-ce, diſt Saffredẽt, que celle, qui reffuſe pain au pauure mourant de faim, en eſt eſtimée la meurtriere. Si voz requeſtes, diſt Oiſille, eſtoient auſsi raiſonnables que celle du pauure demandant ſa neceſsité, les dames ſeroient trop cruelles de vous refuſer. Mais (Dieu mercy) ceſte maladie ne tuë que ceux qui doiuent mourir l’année. Ie ne trouue point, ma dame, diſt Saffredent, qu’il ſoit vne plus grande neceſsité, que celle qui fait oublier toutes les autres. Car quand l’amour eſt forte, on ne recognoiſt autre pain ne autre viande, que le regard & la parole de celle que lon aime. Qui vous laiſſeroit ieuſner, diſt Oiſille, ſans vous bailler autre viande, on vous feroit bien changer de propos. Ie vous confeſſe, diſt il, que le corps pourroit deffaillir, mais le cueur & la volonté non. Doncques, diſt Parlamente, Dieu vous a fait grand grace de vous adreſſer en lieu ou vous auez ſi peu de contentemẽt, qu’il vous fault recõforter à boire & à mãger, & dont il me ſemble que vous acquitez ſi bien, que deuez louër Dieu de ceſte douce cruauté. Ie ſuis tant nourry au tourment, diſt il, que ie commence à me louër des maulx dont les autres ſe pleignẽt. Peult eſtre que c’eſt, diſt Longarine, que voſtre pleincte vous reculle de la compagnie, ou voſtre contententemẽt vous faict eſtre biẽ venu. Car il n’y a rien ſi faſcheux qu’vn amoureux importun. Mettez, diſt Simontault, qu’vne dame cruelle. I’entends bien, diſt Oifille, ſi nous voulons attendre la fin des raisons de Simontault, veu que le cas luy touche, nous pourrions trouuer cõplies au lieu de veſpres. Parquoy allons louër Dieu de ce que ceſte iournée eſt paſſée ſans grand debat. Elle commẽça la premiere à ſe leuer & tous les autres la ſuiuirent : mais Simontault & Longarine ne ceſſerent de debattre leur querelle ſi doucement, que ſans tirer eſpée Simontault gaigna, monſtrant, que de la paſsion plus forte eſtoit la plus grande neceſsité. Et ſur ce mot entrerent en l’egliſe, ou les moynes les attendoient. Veſpres ouyes, s’en allerent ſoupper autant de paroles que de viandes : car leurs queſtions durerent tant qu’ils furent à table : & encores le ſoir, iuſques à ce que Oiſille leur diſt, qu’ils pouuoiẽt bien aller repoſer leur eſprit. Et que les cinq iournées eſtoient accomplies de ſi belles hiſtoires, qu’elle auoit grand peur que la ſixieſme ne fuſt pas pareille. Car il n’eſtoit poſsible, encores qu’on les vouluſt inuenter, de dire de meilleurs comptes, que veritablement ils en auoient racompté en leur cõpagnie. Mais Guebron leur diſt, que tant que le monde dureroit, ſe feroient tous les iours cas dignes de memoire : car la malice des hommes mauuais, eſt touſiours telle qu’elle a eſté, comme la bonté des bons : & tant que la malice & bonté regneront ſur la terre, ils la rempliront touſiours de nouueaux actes : combien qu’il ſoit eſcrit, qu’il ne ſe faict rien nouueau ſous le ſoleil. Mais nous, qui n’auons eſté appellez au conſeil priué de Dieu, ignorans les premieres cauſes, trouuons toutes choſes nouuelles, & tant plus admirables, que moins nous les voudrions, ou pourrions faire. Parquoy n’ayez peur que les iournées, qui viendront, ne ſuiuẽt bien celles qui ſont paſsées, & penſez de voſtre part à bien faire voſtre deuoir. Oiſille diſt, qu’elle ſe recommandoit à Dieu, au nom duquel, elle leur donnoit le bon ſoir. Ainſi ſe retira toute la compagnie, mettant fin à la cinqieſme iournée.